עבודות הפיתוח בשכונה ד' בכפר ורדים יצאו סוף סוף לדרך, זאת לאחר שנים רבות בהן לא התרחשה בנייה חדשה במועצה המקומית כפר ורדים. שכונה ד' מונה 76 מגרשים, מתוכם שווקו 35 ובשטחם יחל ביצוע עבודות הפיתוח. זמן העבודה המשוער הינו 12 חודשים, בסיומם ימסרו השטחים ליזמים שרכשו את המגרשים.
במקביל החלו להתבצע עבודות הפיתוח בבית הספר תפן, אשר עיכובן נבע מהנחיות הקרן הקיימת לישראל. קק"ל דרשה ממועצת כפר ורדים תשלום של 225 אלף שקלים בגין אובדן היער. ראש מועצת כפר ורדים סיון יחיאלי פנה לקק"ל בבקשה לפטור חד פעמי מתשלום זה, בשל ההכרח בקיומו של בית הספר במקום. עבודות אלה צפויות להימשך 18 חודשים.
עבודות הפיתוח כוללות כריתה של עצי אורן ואלון הנמצאים בשטח המגרשים וכן עבודות עפר. חלק מן האורנים נלקחים על ידי קק"ל לשימוש תעשייתי וחלק מן האלונים מועתקים למקומות אחרים בכפר ומחוצה לו. על שני הפרויקטים מנצח ציון דרור, מנהל מחלקת הנדסה ותשתיות.
ראש מועצת כפר ורדים, סיוון יחיאלי: "לאחר המתנה של חודשים רבים החלו עבודות התשתית על שני פרויקטים חשובים למועצה ולתושביה. אני מברך על הפרויקטים הללו שעתידים למשוך אוכלוסייה חזקה אל הפריפריה. פיתוח כפר ורדים והגדלת היישוב הם בשורה חשובה לישוב ולאזור".